समुद्र-मन्थन और अमृत आदि की प्राप्ति की कथा- मेरु नाम का एक पर्वत है। वह इतना चमकीला है मानो तेज की राशि हो। उसकी सुनहली चोटियों की चमक के सामने सूर्य की प्रभा फीकी पड़ जाती है। वे गगनचुम्बी चोटियाँ रत्नों से खचित हैं। उन्हीं में से एक पर देवता लोग इकट्ठे होकर अमृत प्राप्ति के लिए सलाह करने लगे। उनमें भगवान नारायण और ब्रह्माजी भी थे। नारायण ने देवताओं से कहा, ‘देवता और असुर मिलकर समुद्र-मन्थन करें। इस मन्थन के फलस्वरूप अमृत की प्राप्ति होगी।’ देवताओं के भगवान नारायण के परामर्श से मन्दराचल को उखाड़ने की चेष्टा की। वह पर्वत मेघों के समान फँची चोटियों से युक्त, ग्यारह हजार योजन फँचा और उतना ही नीचे धँसा हुआ था। जब सब देवता पूरी शक्ति लगाकर भी उसे नहीं उखाड़ सके, तब उन्होंने विष्णु भगवान और ब्रह्माजी के पास जाकर प्रार्थना की, ‘भगवन्! आप दोनों हम लोगों के कल्याण के लिये मन्दराचल को उखाड़ने का उपाय कीजिये और हमें कल्याणकारी ज्ञान दीजिये।’ देवताओं की प्रार्थना सुनकर श्रीनारायण और ब्रह्माजी ने शेषनाग को मन्दराचल उखाड़ने के लिये प्रेरित किया। महाबली शेषनाग ने वन और वनवासियों के साथ मन्दराचल को उखाड़ लिया। अब मन्दराचल के साथ देवगण समुद्रतट पर पहुँचे और समुद्र से कहा कि ‘हम लोग अमृत के लिये तुम्हारा जल मथेंगे।’ समुद्र ने कहा, ‘यदि आप लोग अमृत में मेरा भी हिस्सा रखें तो मैं मन्दराचल को घुमाने से जो कष्ट होगा, वह सह लूँगा।’ देवता और असुरों ने समुद्र की बात स्वीकार करके कच्छपराज से कहा, ‘आप इस पर्वत के आधार बनिये।’ कच्छपराज ने ‘ठीक है’ कहकर मन्दराचल को अपनी पीठ पर ले लिया। अब देवराज इन्द्र यंत्र के द्वारा मन्दराचल को घुमाने लगे।